PRÍLOHA k OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Regulačná vhodnosť a efektívnosť (REFIT): Výsledky a ďalšie kroky /* COM/2013/0685 final */





Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Regulačná vhodnosť a efektívnosť (REFIT): Výsledky a ďalšie kroky I. Úvod Regulácia je neodmysliteľnou súčasťou modernej spoločnosti a dobrej správy vecí verejných. Regulácia na úrovni EÚ predstavuje pridanú hodnotu v takých oblastiach ako hospodárska súťaž, obchod a vnútorný trh pri vytváraní rovnakých podmienok, ktoré poskytujú príležitosti podnikom, pracovníkom a spotrebiteľom. Takisto chráni zdravie a bezpečnosť občanov, spotrebiteľov a pracovníkov. Právne predpisy EÚ vytvárajú spoločný rámec tým, že nahrádzajú alebo zlaďujú dvadsaťosem rôznych systémov vnútroštátneho práva. Umožňujú členským štátom EÚ spolupracovať na zabezpečení základných práv a slobôd alebo vytváraní príležitostí cezhraničného charakteru − napríklad takých, ktoré poskytuje internet a mobilita pracovných síl − a zvládať problémy, ktoré nepoznajú štátne hranice − ako sú, okrem iného, zmeny klímy, znečistenie životného prostredia, ohrozenie zdravia zvierat a rastlín. Právny a inštitucionálny rámec, kde Komisia a Európsky súdny dvor sledujú uplatňovanie práva, poskytuje členským štátom istotu, že právne predpisy EÚ sa v celej Európskej únii uplatňujú správne. Zároveň často zaznievajú obvinenia, že regulácia EÚ obsahuje priveľa požiadaviek, ktoré dusia podniky, najmä tie najmenšie[1]. V reakcii na tieto obavy Komisia v posledných rokoch vyvíjala intenzívne úsilie na zracionalizovanie právnych predpisov a zníženie regulačnej záťaže. Od roku 2005 Komisia schválila 660 iniciatív zameraných na zjednodušenie, kodifikáciu alebo prepracovanie zákonov[2]. Zrušilo sa viac ako 5 590 právnych aktov. Nový právny rámec pre výrobky prináša významné zjednodušenie regulácie a zníženie záťaže podnikov v mnohých oblastiach – v poľnohospodárstve, štatistike, zdraví zvierat a rastlín, DPH, doprave, verejnom obstarávaní, ročných účtovných uzávierkach, aby sme vymenovali aspoň niekoľko. V rámci politiky životného prostredia sa vypracovali smernice týkajúce sa vody, ovzdušia, priemyselných emisií a odpadu, ktorými sa zjednodušil právny rámec, znížil sa počet smerníc v každej oblasti a poskytla sa flexibilita pri zavádzaní. Smernice o bezpečnosti a ochrane zdravia pri práci umožnia členským štátom zabezpečiť flexibilitu pre malé firmy. Spôsob, akým Komisia v súčasnosti pripravuje právne predpisy, sa výrazne zmenil. Posúdenie vplyvu a konzultácie so zainteresovanými stranami sa pravidelne uplatňujú v rámci celej Komisie. Byrokracia sa znížila omnoho výraznejšie než o plánovanú úroveň 25 %, ktorá sa stanovila ako cieľ v Akčnom programe na znižovanie administratívnej záťaže. Komisiu od začiatku do konca motivujú zásady inteligentnej regulácie. Na udržanie svojej dynamiky si ale tento proces vyžaduje neustále povzbudzovanie. Inteligentná regulácia je nepretržitý proces, a nie jednorazová záležitosť. Zabezpečiť „vhodnosť“ právnych predpisov EÚ „na daný účel“ je zásadné pre navrátenie Európy na cestu k väčšiemu rastu a počtu pracovných miest. Komisia preto iniciovala v decembri 2012 Program regulačnej vhodnosti a efektívnosti (REFIT)[3]. REFIT je vyjadrením pretrvávajúceho záväzku Komisie k jednoduchému, jasnému, stabilnému a predvídateľnému regulačnému rámcu pre podniky, pracovníkov a občanov. REFIT je programom preskúmania celého korpusu právnych predpisov EÚ na určenie záťaže, nesúladu, chýbajúcich alebo neúčinných opatrení a predloženie potrebných návrhov v nadväznosti na závery preskúmania. V tomto oznámení sa uvádzajú výsledky skríningu uverejnené Komisiou v auguste 2013[4]. Vytyčujú sa oblasti, kde Komisia prijme opatrenia a kde, ak to je v záujme regulačnej vhodnosti, rozhodla, že momentálne nie sú potrebné žiadne opatrenia. Stanovujú sa problémy, ktoré v priebehu prvej etapy zavádzania programu REFIT vznikli, a poskytuje sa výhľad na ďalšie kroky. V prílohe sa uvádzajú opatrenia regulačnej vhodnosti, ktoré sa zavádzajú alebo ktoré navrhli spoluzákonodarcovia. II. Výsledky REFIT skríningu Skríning ukázal, že Komisia v posledných rokoch spravila mnoho na zabezpečenie vhodnosti svojich právnych predpisov na daný účel, zjednodušenie a zníženie nákladov. Niektoré iniciatívy nadobudli platnosť, zatiaľ čo iné posudzuje spoluzákonodarca a čakajú na prijatie. Skríningom sa upozornilo takisto na oblasti, kde je na prípravu regulačnej revízie potrebná ďalšia legislatívna revízia (konsolidácia, zjednodušenie), a na oblasti, kde je pre ňu potrebná ďalšia analýza (vyhodnotenie a kontroly vhodnosti). 1. Doterajší pokrok a výsledky Výsledky jasne ukazujú, že zásady inteligentnej regulácie sa zaviedli do vypracúvania politiky vo všetkých politických oblastiach a nástroje inteligentnej regulácie (posúdenie vplyvu, konzultácie so zainteresovanými stranami a vyhodnotenie) sa dôsledne uplatňujú vo všetkých oblastiach politík. Právne nástroje inteligentnej regulácie sú neoddeliteľnou súčasťou politického cyklu. V súčasnosti takmer všetky návrhy Komisie, ktoré budú pravdepodobne mať významný vplyv, sprevádza posúdenie vplyvu a rastúca pozornosť je venovaná hodnoteniam politiky ex post[5]. V rokoch 2010 − 2012 Komisia uskutočnila 340 verejných konzultácií a konzultácií s celým radom sociálnych partnerov s cieľom zhromaždiť názory občanov, sociálnych partnerov a iných zainteresovaných strán z podnikateľského sektora a občianskej spoločnosti, aby ich vyjadrenia zapracovala do procesu tvorby politiky a preskúmania[6]. Počas posledných 10 rokov iniciovala Komisia rozsiahle politické reformy zamerané aj na výrazné zjednodušenie a zníženie regulačnej záťaže. Príklady sú uvedené ďalej. Smernica o službách bola podnetom na zmeny vnútroštátnych právnych predpisov vedúce k odstráneniu stoviek diskriminačných, neoprávnených alebo neprimeraných vnútroštátnych požiadaviek. Povoľovacie režimy sa zjednodušili v takých kľúčových odvetviach služieb, ako sú obchod, regulované povolania, stavebníctvo, cestovný ruch a pod. Komisia spolupracuje s členskými štátmi na odstránení prekážok pri poskytovaní cezhraničných služieb, aby sa zabezpečila ambiciózna realizácia, ako sa uvádza v oznámení z roku 2012[7]. Komisia okrem toho pokračuje v práci, pokiaľ ide o činnosti regulovaných povolaní s ohľadom na zvýšenie voľnosti etablovania v tomto sektore[8]. Patentový reformný balík, ktorý vytvára jednotnú patentovú ochranu a zjednotený patentový súd, prinesie značné výhody a úspory. Administratívne náklady na udelenie jednotného patentu chráneného v takmer všetkých členských štátoch sa znížia až o 80 %. Existencia jednotného patentového súdu znamená, že podniky sa môžu vyhnúť súčasnej situácii, keď sa spor rieši na viacerých fórach v rôznych členských štátoch. Kódex schengenských hraníc a vízový kódex výrazne uľahčili podnikanie a cestovanie vytvorením priestoru bez vnútorných hraníc, v ktorom sa občania, podnikatelia a turisti môžu voľne pohybovať bez toho, aby boli kontrolovaní na hraniciach. Od roku 1985 sa postupne rozširoval a dnes zahŕňa takmer všetky štáty EÚ a niekoľko pridružených krajín mimo EÚ. V oblasti podnikania a priemyslu viedli napríklad nové predpisy týkajúce sa poľnohospodárskych a lesných vozidiel k zrušeniu 24 smerníc, pri ľahkých motorových vozidlách k zrušeniu 15 smerníc a v metrológii k zrušeniu 8 smerníc. V oblasti životného prostredia sa rámcovou smernicou o vode znížil počet smerníc o vode z 18 na 9. Viedlo to aj k zjednodušeniu a zúženiu ohlasovacích požiadaviek, ako aj Európskeho informačného systému o vode (WISE). Smernica o priemyselných emisiách z roku 2010 a z toho vyplývajúce zrušenie siedmich odvetvových smerníc predstavuje významné úsilie o konsolidáciu. Novou smernicou sa znižuje administratívna záťaž prostredníctvom spojeného povoľovania o približne 30 mil. EUR ročne a prostredníctvom zjednodušeného ohlasovania a monitorovania o 2 mil. EUR ročne. Komisia pracuje na ambicióznom akčnom programe zameranom na znižovanie byrokracie. V období rokov 2007 až 2012 sa v rámci programu znižovania administratívnej záťaže dosiahlo jej zníženie o 25 % v 13 prioritných oblastiach, čo zodpovedá úsporám vo výške 30,8 mld. EUR, a ďalších 5 mld. EUR sa ešte usporí, ak príslušné opatrenia schváli spoluzákonodarca[9]. Samotná Komisia prekročila cieľ, pretože predložila návrhy s možnosťou zníženia záťaže za takmer 41 mld. EUR (33 %). O niektoré z týchto možností, ktoré sa odhadovali na viac ako 3 mld. EUR, sa prišlo počas legislatívneho procesu v dôsledku zmien v návrhoch Komisie. Presadzovanie elektronickej fakturácie v oblasti DPH, ako aj výnimky alebo osobitné režimy pre malé a stredné podniky v oblasti účtovníctva, elektronického odpadu a štatistiky vnútorného obchodu EÚ patria medzi hlavné úspechy programu. Komisia skúma spolu s členskými štátmi v rámci REFIT, či tieto úspory podniky realizovali v praxi v plnom rozsahu. Týmto spôsobom Komisia najlepšie zistí, ako sa možno pri znižovaní byrokracie posunúť o krok ďalej. Smernicou o DPH, ktorá sa týka fakturácie, sa výrazne znižuje byrokracia tým, že umožňuje zaobchádzať s elektronickou fakturáciou rovnako ako s faktúrami v papierovej podobe. V Colnom kódexe Únie (UCC) sa tiež stanovuje zavedenie nových elektronických postupov. Z Top10 konzultácií MSP o legislatívnych aktoch EÚ, ktoré spôsobujú najvyššiu administratívnu záťaž pre malé a stredné podniky, vyplynuli priority MSP, ktoré Komisia zahrnula do svojho programu regulačnej vhodnosti. Vytypovali sa následné opatrenia ako priama reakcia na obavy malých a stredných podnikov[10]. V čele REFIT je opatrenie na zníženie regulačnej záťaže malých a stredných podnikov[11]. Komisia prijala 18. júna oznámenie nadväzujúce na Top10 konzultácie MSP. Z týchto konzultácií vyplynuli ako najviac zaťažujúce oblasti legislatívy EÚ: chemické látky (REACH), správa DPH, bezpečnosť spotrebiteľského tovaru, bezpečnosť a ochrana zdravia na pracovisku, možnosť práce v celej EÚ pre kvalifikovaných odborníkov, pohyb a spracovanie odpadu bez poškodzovania životného prostredia, prístup k hlavným trhom verejného obstarávania, cestná nákladná doprava tovaru a smernica o ochrane údajov. Pre šesť legislatívnych opatrení uvedených v Top10 už Komisia predložila návrhy na zjednodušenie Európskemu parlamentu a Rade. Patrí medzi ne zjednodušenie pre malé a stredné podniky, ktoré sa týka ochrany údajov, vysielania pracovníkov, bezpečnosti spotrebiteľského tovaru, verejného obstarávania, odborných kvalifikácií a záznamového zariadenia (tachografu) v cestnej doprave. Ďalšie dva návrhy sú naplánované na predloženie v tomto roku (o štandardnom priznaní DPH uľahčujúcom dodržiavanie predpisov pre podniky s aktivitami vo viacerých členských štátoch a o inšpekcii a kontrole prepravy odpadu). Komisia dúfa, že budú rýchlo prijaté. V existujúcom právnom rámci sa vykonávajú ďalšie zmeny. Napríklad, poplatky pre malé a stredné podniky podľa nariadenia REACH sa znížili o 35 − 95 % pre stredné, malé a mikropodniky a Európska chemická agentúra vymenovala veľvyslanca pre MSP. 2. Návrhy predložené spoluzákonodarcovi Spoluzákonodarcovi boli predložené dôležité legislatívne iniciatívy na zjednodušenie a zníženie administratívnej záťaže podnikov. Celkovo je v legislatívnom procese 21 návrhov na zjednodušenie a zníženie administratívnej záťaže. Patria sem návrhy v oblasti zdravia rastlín a zvierat, poľnohospodárskych dotácií pre malých poľnohospodárov, bezpečnosti spotrebiteľských výrobkov a dohľadu nad trhom, verejného obstarávania, spoločného konsolidovaného základu dane z príjmov právnických osôb (CCCTB), klinického skúšania liekov, organizovaných zájazdov, dovoleniek a výletov a v cestnej doprave (tachograf). Navrhovaná revízia smernice o klinických skúškach vytvorí jednotný súbor pravidiel − zadávatelia budú predkladať žiadosti prostredníctvom jediného portálu a predložia jeden súbor dokumentácie (jedno kontaktné miesto). Návrhy Komisie zrušia v oblasti zdravia zvierat 37, zdravia rastlín 7, rastlinných rozmnožovacích materiálov 12 a úradných kontrol 10 právnych predpisov. Výsledkom bude flexibilnejší rámec a ponuka nových možností na zníženie byrokracie, napr. odstránenie dvojitého oznamovania chorôb Európskej únii a medzinárodným organizáciám, vnútorný obchod EÚ s niektorými zvieratami a výrobkami bez osvedčení, dobrovoľné mechanizmy pre vyššiu biologickú bezpečnosť na hospodárstvach zamedzujúce šírenie chorôb, prenos zodpovednosti za registráciu odrody a rastlinných pasov na súkromný sektor a zlepšenie určovania priority úradných kontrol na základe analýzy rizika. Návrh Komisie o spoločnom konsolidovanom základe dane z príjmov právnických osôb sleduje zavedenie voliteľného systému so spoločným súborom pravidiel v EÚ pre výpočet základu dane z príjmu podnikov pôsobiacich na vnútornom trhu. Tento systém by poskytol cezhraničným firmám možnosť podať jedno konsolidované daňové priznanie za ich činnosť v rámci EÚ jednej štátnej správe. Odhaduje sa, že súčasné náklady na dodržiavanie predpisov by sa mohli znížiť o 7 % a že CCCTB by ušetrilo podnikom 750 mil. EUR vo forme zníženia nákladov na dodržiavanie predpisov a 1 mld. EUR vo forme zníženia nákladov na rozšírenie činnosti za hranice. Komisia navrhla v decembri 2011 revíziu režimu verejného obstarávania. Niektoré z navrhovaných zmien budú mať priamy vplyv na prístup MSP k verejnému obstarávaniu vrátane koncesií. Revízia obsahuje ustanovenia, ktoré si vyžadujú prijatie vlastných vyhlásení na účely výberu (len víťazný uchádzač bude musieť predložiť úplný dôkaz), a ustanovenia zaväzujúce obstarávateľov uplatňovať primerané kritériá výberu na overenie finančnej situácie uchádzačov. V návrhu Komisie sa predpokladá postupný prechod na elektronické verejné obstarávanie. Spoločnosti by mohli konzultovať príležitosti verejného obstarávania on-line a predkladať svoje ponuky v elektronickej podobe, čo zjednodušuje proces a zvyšuje transparentnosť. Pokiaľ ide o návrh o tachografoch v cestnej doprave, Európsky parlament a Rada dosiahli dohodu a v krátkom čase sa očakáva schválenie návrhu o verejnom obstarávaní. 3. Nové iniciatívy a príprava na ďalšie kolo regulačnej reformy Skríning súčasne ukázal, že potenciál na zjednodušenie a zníženie záťaže nie je vyčerpaný. Ďalšie opatrenia na zabezpečenie vhodnosti regulácie EÚ sa prijmú prostredníctvom zjednodušenia alebo konsolidácie existujúcich právnych predpisov a predložením 23 nových legislatívnych iniciatív, ktoré sa uvádzajú v prílohe, na zjednodušenie a zníženie regulačnej záťaže v nadväznosti na odporúčania pre ďalšie zníženie regulačnej záťaže tam, kde to je aktuálne. Ide o: · Zmenu a konsolidáciu: Pozornosť sa bude venovať konsolidácií troch smerníc o informovaní a konzultovaní pracovníkov (v nadväznosti na kontrolu vhodnosti) a v závislosti od výsledkov konzultácií so sociálnymi partnermi. Rad existujúcich štatistických predpisov sa zlúči do jedného rámcového nariadenia o podnikových štatistikách. Osem smerníc o práve obchodných spoločností sa bude kodifikovať do jednej smernice. Navrhne sa štandardné priznanie DPH vo všetkých členských štátoch. Prepracuje sa 11 zootechnických legislatívnych opatrení a bude sa kodifikovať 26 nariadení o obchode. · Hodnotenia a kontroly vhodnosti: Významným výsledkom skríningu bolo určenie oblastí, ktoré vyžadujú posúdenie, aby bolo možné lepšie určiť zníženie regulačnej záťaže tak, že sa dosiahnu ciele politiky EÚ pri čo najnižších nákladoch s čo najlepšími výhodami z regulácie EÚ. Prebieha šestnásť takýchto hodnotení a kontrol vhodnosti uvedených v prílohe. Ako príprava budúcich legislatívnych iniciatív zameraných na zníženie regulačnej záťaže sa v rokoch 2013 a 2014 začne 31 hodnotení, kontrol vhodnosti a ďalších štúdií. Zahŕňajú sedem nových kontrol vhodnosti právnych predpisov o chemických látkach, na ktoré sa nevzťahuje nariadenie REACH, NATURA 2000[12], environmentálnej značke EÚ, EMAS, legálnej migrácii, právach spotrebiteľov a reklame a všeobecnom potravinovom práve. Hodnotenia so zameraním na regulačnú vhodnosť sú naplánované predovšetkým pre bezpečnosť a ochranu zdravia pri práci, smernicu o súkromí a elektronických komunikáciách, nariadenie o fúziách, smernicu o pracovných podmienkach dočasných pracovníkov, smernicu o strojových zariadeniach, o posudzovaní a riadení environmentálneho hluku, o opravných prostriedkoch vo verejnom obstarávaní a úpravách spotrebnej dane. Komisia takisto začína plánovať vyhodnotenie koherentnosti nového radu právnych predpisov EÚ v sektore finančných služieb. Pokračujú práce na vymedzení a zavádzaní požiadaviek na bezpečnosť nekomerčného letectva. Do konca roka 2014 Komisia vykoná alebo začne 47 hodnotení, kontrol vhodnosti alebo iných správ s cieľom znížiť regulačnú záťaž. Osobitné úsilie sa vyvíja v oblasti životného prostredia (12 iniciatív), podnikania a priemyslu (8 iniciatív) a zamestnanosti (5 iniciatív). Celé acquis o bezpečnosti a ochrane zdravia pri práci (smernica 89/391/EHS a 23 súvisiacich smerníc) je v súčasnosti predložené na úplné hodnotenie, ktoré bude zahŕňať konkrétne konzultácie so sociálnymi partnermi (odbory a organizácie zamestnávateľov), medzi ktoré patria organizácie zastupujúce malé a stredné podniky. Závery tohto hodnotenia ex post budú dostupné do konca roka 2015. Členské štáty sa zapoja do tohto hodnotenia predložením správ o vykonávaní do decembra 2013. Komisia vykonáva preskúmanie politiky a právnych predpisov EÚ o odpadoch v rámci REFIT, ktoré sa má uzavrieť v roku 2014. Na začiatku roka 2014 zorganizuje Komisia semináre na prediskutovanie znepokojenia, ktoré vyjadrili malé a stredné podniky v súvislosti s predpismi EÚ o odpadoch. Komisia bude takisto spolupracovať s členskými štátmi a zainteresovanými stranami na praktickom usmerňovaní a poradenskej činnosti. Komisia podnikne kroky na zvýšenie účasti malých a stredných podnikov v Európskej platforme pre efektívne využívanie zdrojov[13]. 4. Návrhy na stiahnutie a zrušenie V skríningu sa tiež stanovilo šesť oblastí, v ktorých prebiehajú prípravné práce, ale kde Komisia rozhodla, že nepredloží návrhy. Patria sem iniciatívy v oblasti bezpečnosti a ochrany zdravia pre kaderníkov; chorôb svalovej a kostrovej sústavy, obrazoviek, tabakového dymu v životnom prostredí a karcinogénov a mutagénov (kde v niektorých oblastiach prebiehajú hodnotenia)[14]. Existujú aj právne predpisy, ktoré vzhľadom na vývoj už nie sú potrebné, a Komisia plánuje navrhnúť ich zrušenie. Plánuje sa 9 návrhov na zrušenie právnych predpisov. Medzi ne patria právne predpisy o podpore ekologických a energeticky úsporných vozidiel cestnej dopravy, zásobovaní ropou a ropnými produktmi, o klasifikácii, balení a označovaní nebezpečných prípravkov a štatistike oceliarskeho priemyslu. Existuje aj celý rad návrhov, ktoré Komisia navrhne stiahnuť. Sedem návrhov uvedených v tejto kategórii vrátane návrhu o prístupe k spravodlivosti v oblasti životného prostredia[15]; návrhu smernice o zjednodušení povinností v oblasti DPH a návrh štatútu európskej súkromnej spoločnosti[16], nariadenia o štatistike oceliarskeho priemyslu a o dodatočnej montáži zrkadiel na ťažké nákladné vozidlá. III. Reakcia na výzvy súvisiace s regulačnou vhodnosťou: Nové horizontálne opatrenia Skríning bol nápomocný pri určovaní konkrétnych legislatívnych a prípravných opatrení. Poukázal tiež na mnoho výziev na ceste k regulačnej vhodnosti vyžadujúcich nezaťažené uvažovanie o horizontálnych prístupoch k regulačnej vhodnosti. Týka sa to všetkých inštitúcií EÚ a členských štátov a hľadanie riešení bude vyžadovať spoločné úsilie. V tejto súvislosti medzi výzvy patrí: 1. Práca v legislatívnom rámci Vzhľadom na to, že legislatívny proces EÚ je zdĺhavý a zainteresované strany dávajú prednosť regulačnej stabilite pred častými právnymi zmenami, je nutné v plnej miere hľadať možnosti, ako znížiť záťaž bez toho, aby sa menili právne predpisy. I keď sa teraz systematicky hodnotí administratívna záťaž v posúdeniach vplyvu, je dôležité pozrieť sa na administratívne požiadavky vo fáze vykonávania členskými štátmi a znížiť záťaž tam, kde to je možné. Viac pozornosti je potrebné venovať administratívnym požiadavkám (napr. správy, povolenia, inšpekcie a poplatky), aby sa zistilo, či ich možno upraviť, alebo či je na ich zníženie potrebná legislatívna zmena. Viac možno spraviť pre pohotový prístup k užitočným regulačným informáciám (na úrovni EÚ i vnútroštátnej úrovni). Napríklad v oblasti ohlasovania bude Komisia systematicky zisťovať povahu, rozsah a frekvenciu povinností v právnych predpisoch, vrátane vykonávacích predpisov, a bude ich pravidelne prehodnocovať, aby zistila možnosti na zníženie záťaže. Členské štáty budú vyzvané, aby prispeli k iniciatíve poskytnutím informácií o spôsobe transpozície súboru požiadaviek na ohlasovacie povinnosti na vnútroštátnej úrovni. Pilotné úsilie v oblasti čistenia komunálnych odpadových vôd[17] už pokročilo na úrovni EÚ aj na vnútroštátnej úrovni. Táto práca bude pokračovať v roku 2014 a jej príklad sa rozšíri aj na ďalšie vhodné odvetvia. Vychádza z podobnej úpravy ohlasovania v právnych predpisoch o vode, kvalite ovzdušia a prírode. V súlade s nedávno prijatým akčným plánom pre portál Vaša Európa[18] Komisia v spolupráci s členskými štátmi ďalej rozvíja portál Vaša Európa ako jedinú vstupnú bránu ku všetkým informáciám o právach a príležitostiach na jednotnom trhu, ktoré malé a stredné podniky a občania potrebujú. Cieľom je zlepšiť kvalitu informácií a najmä posilniť prepojenia na obsah dostupný na národných portáloch. Okrem toho Komisia bude podporovať používanie informácií on-line v iných oblastiach, ako je napríklad DPH. Takisto treba vyvinúť zvýšené úsilie na spoluprácu s členskými štátmi pri príprave na realizáciu. V budúcnosti má návrh Komisie spolu s vykonávacím plánom sprevádzať hodnotiaci rámec, ktorý obsahuje ciele a ukazovatele pre opatrenie a navrhovaný program sledovania a hodnotenia plnenia opatrení. Komisia sa už zaviazala spolupracovať s členskými štátmi počas transpozičnej fázy, aby sa napomohla výmena osvedčených postupov a iných opatrení určených vo vykonávacích plánoch. Bude dôležité, aby členské štáty vybudovali potrebné kapacity na sledovanie plnenia opatrení. Komisia je pripravená pomôcť pri tomto procese. Komisia pripraví adresné opatrenia na uľahčenie zavedenia nových povinností najmä v oblastiach, ktoré sú mimoriadne dôležité pre malé a stredné podniky. Napríklad, úspešná iniciatíva v oblasti bezpečnosti potravín a krmív, zdravia zvierat a dobrých životných podmienok zvierat s názvom Lepšia odborná príprava pre bezpečnejšie potraviny systematicky poskytuje školenia úradníkom členských štátov o kľúčových prvkoch nových právnych predpisov a o praktických spôsoboch ich lepšieho a jednoduchšieho vykonávania. Keďže táto iniciatíva sa zakladá na zásade školenia školiteľov, títo úradníci zasa následne školia zainteresované strany, čím sa znásobia osožné účinky. Ďalším príkladom bude proces, ktorý bude zriadený v roku 2015 na pomoc malým a stredným podnikom a bude reagovať na ich obavy z uplatňovania požiadaviek nariadenia EÚ o poskytovaní informácií o potravinách spotrebiteľom tak, aby boli k dispozícii všetky relevantné informácie. Podobný prístup by sa mohol uplatniť pre uvádzanie homeopatických prípravkov a tradičných rastlinných liekov na trh. Komisia takisto koná na základe ďalších podnetov malých a stredných podnikov získaných v súvislosti s konzultáciami Top10[19]. Patrí sem aj poskytovanie usmernenia pre materiály prichádzajúce do styku s potravinami[20] a testy MSP týkajúce sa posúdení vplyvu vykonávacích pravidiel o poskytovaní informácií o potravinách spotrebiteľom[21]. Ak je potrebná legislatívna zmena, Parlament a Rada by mohli preskúmať možnosť zavedenia zrýchlených postupov, aby mohli konať promptne. Takisto je nutné dosiahnuť spolu so spoluzákonodarcom pokrok v skúmaní spôsobov modernizácie legislatívneho procesu častejším využívaním konsolidovaných textov v procese prijímania legislatívnych aktov[22]. Znížil by sa tým objem a počet aktov, zjednodušilo by sa acquis a zlepšil by sa prístup k právu. Komisia bude pokračovať v rokovaniach s Európskym parlamentom a Radou o využívaní konsolidovaných textov ako účinnom spôsobe zníženia objemu acquis. 2. Dôslednosť v regulačnom posúdení Skríning odhalil, že hodnotenia sa nie vždy dostatočne dôsledne zameriavajú na aspekty regulačnej vhodnosti. Pri posudzovaní regulačnej vhodnosti existuje tendencia uprednostňovať status quo. Je potrebné venovať viac pozornosti tomu, či sa dosiahli ciele najefektívnejším a najúčinnejším spôsobom. Vyžaduje si to dôslednejší prístup k hodnoteniu prínosov, nákladov a administratívnej záťaže a zisťovaniu názorov zainteresovaných strán. Je to výzva. Pri posudzovaní nákladov a prínosov a kumulatívneho vplyvu regulácie sa vyskytujú metodické problémy. Je ťažké úplne vypočítať náklady a prínosy regulácie a súčasne zohľadniť celý rad vplyvov regulácie, ktoré sa môžu vzájomne posilňovať, stáť proti sebe alebo si protirečiť. V tejto oblasti je potrebné vykonať viac práce vrátane užšej spolupráce medzi Komisiou a členskými štátmi, ktoré majú vo svojich postupoch hodnotenia podobné problémy. Na to, aby bolo možné zistiť, posúdiť a, ak sa dá, vyčísliť kumulatívne náklady spojené s dodržiavaním právnych predpisov EÚ, Komisia vykonala v roku 2012 posúdenie kumulatívnych nákladov legislatívnej záťaže v odvetví ocele a hliníka. V tomto posúdení sa pri hodnotení skutočných nákladov vplyvu právnych predpisov EÚ zohľadňujú všetky náklady, ktoré znáša príslušné odvetvie. Prístup k údajom o nákladoch a prínosoch je problém: Skutočné náklady/prínosy obsiahnuté vo vykonávaní závisia od rozhodnutí prijatých členskými štátmi pri transponovaní právnych predpisov EÚ. Na určenie prioritných oblastí, v ktorých by bolo veľké úsilie na zhromažďovanie takýchto údajov odôvodnené, je potrebné vyvinúť spoločné úsilie. A nakoniec, je potrebné venovať zvýšenú pozornosť posudzovaniu zhody transponovaných vnútroštátnych právnych predpisov s právom EÚ. To má byť východiskovým bodom hodnotenia. V procese hodnotenia je takisto potrebné posudzovať signály prichádzajúce z uplatňovania právnych predpisov[23]. Komisia bude: revidovať a posilňovať svoj hodnotiaci rámec vrátane určenia minimálnych požiadaviek na frekvenciu a rozsah hodnotení[24]; oživí zapojenie zainteresovaných strán do hodnotenia a posúdenia vplyvu a bude priamo konzultovať so zainteresovanými stranami určenie oblastí hodnotenia, vychádzajúc zo skúseností s konzultáciami Top10, zabezpečí vzájomné obohacovanie medzi oblasťami politiky so vstupmi od rôznych zainteresovaných strán, zabezpečí, že hodnotenia skúmajú ako a do akej miery boli splnené ciele zasahovania, pričom ako referenčnú hodnotu použijú akýkoľvek formálny cieľ a očakávania/projekcie uvedené v ktoromkoľvek sprievodnom posúdení vplyvu (ak je k dispozícii a stále relevantné po významných zmenách vykonaných zákonodarcom). Opakujúce sa problémy v uplatňovaní práva (ktoré napríklad vidno v sťažnostiach alebo judikatúre) majú byť súčasťou tohto hodnotiaceho procesu. Výbor pre posudzovanie vplyvu sa bude vo svojich prehľadoch kvality systematicky zaoberať využívaním výsledkov hodnotenia . Správy o posúdení vplyvu obsahujú dvojstranné štandardizované zhrnutie s cieľom umožniť rýchlejšie identifikovanie kľúčových výsledkov posúdenia vplyvu vrátane odhadovaných prínosov a nákladov. V rámci programu na znižovanie administratívnej záťaže (ABR+) sa určí, ako sa plánované zníženie realizovalo v praxi. Členské štáty a zainteresované strany budú zhromažďovať kvantitatívne údaje a vymieňať si osvedčené postupy efektívneho zníženia regulačnej záťaže na úrovni realizácie v dvanástich prioritných opatreniach. Tento proces má pomáhať pri ďalšom rozpracovaní metodiky a postupov pre posudzovanie nákladov a prínosov regulácie. 3. Zakotvenie regulačnej vhodnosti do rozhodovacieho cyklu Inteligentná regulácia je spôsob práce, a nie jednorazová iniciatíva. Musí byť dôsledne začlenená do pracovného programu a cyklu strategického plánovania Komisie (plány vedenia, výročné správy o činnosti). V súčasnosti pokrývajú hodnotenia 42 % regulačného acquis spracovaného v skríningu v rámci programu REFIT, pričom je naplánovaných ďalších 19 %. Toto percento je potrebné zvýšiť, aby bolo možné riadne premietnuť hodnotenia do tvorby politík a do včasného odhaľovania regulačných nedostatkov. Okrem toho programovanie hodnotení nie je ešte úplne zosúladené s ďalšími dôležitými prvkami regulačného cyklu. Komisia určí vo svojom ročnom pracovnom programe všetky legislatívne iniciatívy REFIT vrátane stiahnutí, zrušení a konsolidácie. Od roku 2014 bude Komisia navrhovať svoje hodnotenia v rámci programu REFIT a zahrnie ročný plán hodnotenia ako prílohu do pracovného programu Komisie. Komisia bude vykonávať kontroly vhodnosti vo všetkých dôležitých regulačných oblastiach[25]. Pravidelné plánovanie hodnotenia umožní zainteresovaným stranám vrátane podnikov, MSP a všetkým ostatným, ktorí majú záujem, navrhnúť oblasti, v ktorých vidia potenciál pre kontroly vhodnosti. 4. Spolupráca medzi zákonodarcami EÚ a členskými štátmi pri regulačnej vhodnosti Komisia nemôže dosiahnuť regulačnú vhodnosť bez úzkej spolupráce s ostatnými inštitúciami EÚ a členskými štátmi. Iniciatívy na zjednodušenie alebo zníženie záťaže navrhované Komisiou neprijme spoluzákonodarca vždy v ich pôvodnej podobe. Komisia víta zriadenie orgánu na posúdenie vplyvu v Európskom parlamente a vyzýva Európsky parlament a Radu, aby systematickejšie hodnotili vplyvy svojich legislatívnych zmien. Je to potrebné, aby sme sa vyhli neúmyselnému zavedeniu regulačnej záťaže v procese spolurozhodovania. Okrem toho v niektorých prípadoch zvyšujú členské štáty regulačnú záťaž pri vykonávaní alebo uplatňovaní právnych predpisov EÚ, niekedy v rozpore so snahou o zjednodušenie vyvíjanou na európskej úrovni[26]. Úsilie Komisie znížiť regulačnú záťaž je úzko späté s úplným rešpektovaním zásad proporcionality a subsidiarity[27]. Snahy o zníženie regulačnej záťaže a zaručenie, že právne predpisy sú proporcionálne a rešpektujú subsidiaritu, spolu úzko súvisia. Ich výsledky sa navzájom posilňujú. To je dôvod, prečo sa ciele programu REFIT zhodujú s cieľmi členských štátov pri ich hodnoteniach právnych predpisov EÚ. Komisia a členské štáty sledujú pri právnych predpisoch EÚ spoločný cieľ, ktorým je vhodnosť na daný účel, proporcionalita a úplné dodržiavanie zásady subsidiarity. Veľká pozornosť sa venuje návrhom členských štátov. Niektoré z nich sa zohľadnia už teraz a niektoré budú súčasťou prebiehajúceho procesu posudzovania REFIT. Aby bolo možné sledovať vhodnosť návrhov v priebehu celého legislatívneho cyklu, Komisia uverejní výročnú hodnotiacu tabuľku REFIT sledujúcu legislatívny proces všetkých iniciatív navrhnutých v rámci REFIT a monitorujúcu obsah zmien schválených na úrovni EÚ a vplyv vykonávania členskými štátmi na zjednodušenie a zníženie záťaže. Hodnotiaca tabuľka bude sledovať plnenie záväzkov prijatých v rámci REFIT a poskytne prehľad o tom, či iniciatívy na zníženie záťaže a zjednodušenie navrhnuté Komisiou sú zachované v rozhodovacom procese na úrovni EÚ. Ak členské štáty poskytnú informácie o spôsobe, akým sa opatrenia zavádzajú, sprístupnia sa[28]. V hodnotiacej tabuľke sa ukážu prípady, keď sa spoluzákonodarca odkláňa od návrhu Komisie na zjednodušenie a keď realizácia členským štátom zvýšila regulačnú záťaž alebo neumožnila podnikom úplne využívať výhody zníženia záťaže rozhodnuté na úrovni EÚ. Hodnotiaca tabuľka umožní spätnú väzbu a uľahčí transparentný dialóg o regulačnej vhodnosti s občanmi, členskými štátmi, podnikmi, sociálnymi partnermi a občianskou spoločnosťou. V hodnotiacej tabuľke REFIT sa bude sledovať pokrok vo všetkých oblastiach, kde sú návrhy na zjednodušenie a zníženie regulačnej záťaže. Bude zahŕňať následné kroky po programe ABR+, konzultáciách Top10 a opatreniach sledovaných doteraz v rámci hodnotiacej tabuľky malých a stredných podnikov. IV. Závery a ďalšie kroky V rámci programu REFIT predložila Komisia komplexný prehľad legislatívneho korpusu a navrhovaných následných opatrení. REFIT je priebežný program. Legislatívne mapovanie a skríning sa budú každoročne aktualizovať, aby sa určili nové opatrenia, aby sa informovalo o vykonávaní iniciatív, ktoré už prebiehajú a ktoré sa zavádzajú, a aby sa tieto iniciatívy sledovali. Komisia sa teší na plodnú spoluprácu s Európskym parlamentom a Radou s cieľom dosiahnuť rýchle prijatie opatrení na zjednodušenie a zníženie regulačnej záťaže, ktoré už navrhla Komisia. Komisia bude naďalej úzko spolupracovať s členskými štátmi a zainteresovanými stranami s cieľom zhromaždiť názory a návrhy o regulačnej vhodnosti, ktoré možno riešiť v rámci programu REFIT, ako aj s cieľom spolupráce pri zdokonaľovaní tých aspektov programu REFIT, ktoré si vyžadujú ďalšie úvahy či spoločnú akciu. [1] Pozri aj: Výsledky posledného prieskumu Standard Eurobarometer: 74 % si Európanov myslí, že EÚ vytvára príliš veľa byrokracie. (Otázka QA16.4 na strane 59: http://ec.europa.eu/public_opinion/archives/eb/eb79/eb79_anx_en.pdf) [2] Kodifikácia je proces spájania legislatívneho aktu a jeho všetkých zmien do jediného nového zákona. Prepracovanie sa podobá na kodifikáciu v tom, že spája do jediného nového zákona právny akt a všetky jeho zmeny, ale na rozdiel od kodifikácie prepracovanie zahŕňa nové podstatné zmeny, pretože počas vypracúvania prepracovaného znenia dochádza k zmenám pôvodného zákona. V obidvoch prípadoch nový zákon prechádza celým legislatívnym procesom a nahrádza akty, ktoré sa kodifikujú. [3] COM(2012) 746 final. [4] SWD(2013) 401 final. [5] 29 % skrínovaných právnych predpisov bolo vyhodnotených, 13 % sa v súčasnosti vyhodnocuje a 19 % je naplánovaných na hodnotenie. [6] Systém Komisie na posúdenie vplyvu je široko uznávaný pre svoju kvalitu. [Pozri napr: OECD, 2011: Udržateľnosť v posúdeniach vplyvu – Preskúmanie systémov posudzovania vplyvu vo vybraných krajinách OECD a v Európskej komisii; Európsky parlament, 2011: Komparatívna štúdia o účele, pôsobnosti a postupoch posúdení vplyvu vykonávaných v členských štátoch EÚ; CEPS/University of Exeter, 2012: Kvalita regulácie v Európskej komisii a v Spojenom kráľovstve: Staré otázky a nové odpovede, Osobitná správa Európskeho dvora audítorov č. 3/2010: Posúdenie vplyvu v inštitúciách EÚ – podpora rozhodovacieho procesu?] [7] Smernica 2006/123/ES. [8] Oznámenie Komisie Hodnotenie prístupu k regulovaným profesiám a sprievodný pracovný dokument útvarov Komisie o výsledku partnerského preskúmania požiadaviek na právnu formu, vlastnícku štruktúru a sadzby, 2. októbra 2013. [9] Patrí sem aj zníženie nákladov na kontrolu pri uvádzaní ovocia a zeleniny na trh (970 mil. EUR), výnimka pre mikropodniky vzťahujúca sa na smernice o účtovníctve a ďalšia modernizácia celkového režimu (6 471 mil. EUR), zjednodušenie ohlasovania zmien liekov, dohľadu nad liekmi a žiadostí o klinické skúšanie (368 mil. EUR), zredukovanie štatistických požiadaviek vo vnútornom obchode EÚ, poľnohospodárstve, priemyselnej výrobe a pod. (330 mil. EUR), elektronická fakturácia DPH, zjednodušená refundácia, jediné kontaktné miesto, osobitné opatrenia pre malé a stredné podniky a predaj na diaľku (26 000 mil. EUR). Tieto príklady sa vzťahujú na predpokladanú záťaž vychádzajúcu z návrhu Komisie. [10]Pozri oznámenie Komisie nadväzujúce na Top10 konzultácie MSP o EÚ regulácii v COM(2013) 446 final a SWD(2013) 401 final. [11] Pozri aj KOM(2011) 803 a COM(2013) 122. [12] Smernice 92/43/ES a 2009/147/ES: Kontrola vhodnosti sa zorganizuje tak, aby sprevádzala hodnotenie požadované v zmysle právnych predpisov, pričom sa dodržia lehoty stanovené v uvedených smerniciach. [13]http://ec.europa.eu/environment/resource_efficiency/re_platform/. [14] V prípadoch, keď sociálni partneri súhlasia s potrebou právnej úpravy, Komisia má povinnosť posúdiť dohody a informovať sociálnych partnerov o svojom rozhodnutí. Komisia bude pokračovať vo svojom posudzovaní dohôd medzi sociálnymi partnermi o bezpečnosti a ochrane zdravia pri práci v odvetví kaderníctva. Počas súčasného mandátu Komisia nepredloží návrh na legislatívne vykonávanie tejto dohody. [15] Komisia zváži alternatívne spôsoby dodržiavania záväzkov podľa Aarhuského dohovoru a vykonáva posúdenie vplyvu, pričom očakáva rozhodnutie Európskeho súdneho dvora. [16] Komisia zvažuje predloženie nového návrhu. [17] Pilotné zriadenie štruktúrovaného rámca na vykonávanie a informovanie pre smernicu o čistení komunálnych odpadových vôd sa zameriava na zúženie ohlasovacích požiadaviek a súčasne zvýšenie transparentnosti o stave vykonávania a prístupu občanov k informáciám o životnom prostredí v reálnom čase. [18] Oznámenie Komisie – Posilnenie postavenia podnikov a občanov na jednotnom európskom trhu: akčný plán na podporu portálu Vaša Európa v spolupráci s členskými štátmi, COM(2013) 636 final zo 17. 9. 2013. [19] Tieto opatrenia sú podrobne opísané podľa oblasti politiky v pracovnom dokumente útvarov Komisie SWD(2013) 401 final. [20] Nariadenie (ES) č. 1935/2004. [21] Nariadenie (EÚ) č. 1169/2011. [22] V súčasnosti sa návrhy na zmeny prijímajú ako zmeny existujúcich právnych aktov a konsolidované znenie sa vypracúva vo všetkých jazykoch po prijatí návrhov. Diskutuje sa o zjednodušení tohto procesu používaním konsolidovaného znenia už počas schvaľovacieho procesu. [23] Nástroje Komisie SOLVIT a Vaša Európa – Poradenstvo majú databázy prípadov, ktoré by mohli poskytnúť užitočné dôkazy. [24] V súvislosti s revíziou usmernení pre hodnotenia a posúdenia vplyvu sa príjmu opatrenia začiatkom roka 2014. [25] Tieto oblasti sa vymedzia v roku 2014. [26]Pozri aj: The Midas Touch: Gold-plating of EU employment directives in UK law, Londýn, Institute of Directors, jún 2013. [27] „Subsidiarita“ odkazuje na zásadu, že opatrenia je potrebné prijať na úrovni vlády tam, kde to je najefektívnejšie, čo znamená, že na úrovni EÚ sa nemá prijať opatrenie, ak ho možno prijať účinnejšie a hospodárnejšie na medzinárodnej, vnútroštátnej, regionálnej alebo miestnej úrovni. Zásada proporcionality vyžaduje, aby opatrenia prijaté na akejkoľvek úrovni štátnej správy boli úmerné príslušným cieľom a nemali by vytvárať nadmernú reguláciu. [28] Hodnotiaca tabuľka pre malé a stredné podniky uvedená v pracovnom dokumente útvarov Komisie SWD(2013) 60 sa zlúči do jednej hodnotiacej tabuľky programu REFIT. PRÍLOHA Iniciatívy REFIT V tejto prílohe sú uvedené návrhy, ktoré vyplývajú z programu REFIT pre nové iniciatívy na zníženie nákladov, zjednodušenie regulácie, lepšie plnenie politických cieľov a dosahovanie výhod regulácie EÚ, ako aj pre iniciatívy na zrušenie zastaraných zákonov a stiahnutie predložených návrhov alebo upustenie od opatrení v oblastiach, kde nie sú vhodné alebo kde nie je dostatočný dôkaz na podporu daného legislatívneho opatrenia. Legislatívne iniciatívy Komisie s významným vplyvom sa hodnotia a posudzujú v rámci politiky Komisie v oblasti inteligentnej regulácie. Iniciatívy sú rozdelené do štyroch hlavných kategórií: 1. Návrhy Komisie na zjednodušenie a zníženie administratívnej záťaže, ktoré čakajú na prijatie spoluzákonodarcom; 2. Nové iniciatívy Komisie na zjednodušenie, zníženie regulačných nákladov a konsolidovanie právnych predpisov; 3. Oblasti, kde sú zákony zastarané a kde Komisia navrhne zrušenie, návrhy, ktoré Komisia navrhne stiahnuť, a plánované iniciatívy, ktoré nebude rozpracúvať; 4. Kontroly vhodnosti a hodnotenia, orientácia na znižovanie regulačných nákladov a regulačnej záťaže (plánované a prebiehajúce). 1. Návrhy Komisie na zjednodušenie a zníženie administratívnej záťaže, ktoré čakajú na prijatie spoluzákonodarcom Zdravie a spotrebiteľská politika · Návrh nariadenia o bezpečnosti spotrebiteľských výrobkov[1] a nariadenie o dohľade nad trhom[2], ktorými sa zavádza zrozumiteľnejší súbor pravidiel, odstraňuje prekrývanie a takisto sa kodifikujú určité výnimky z ohlasovacích požiadaviek; · Návrh na revíziu smernice o klinickom skúšaní[3], navrhovanie zracionalizovaných povoľovacích postupov a zjednodušených ohlasovacích požiadaviek; · Návrhy nového zákona o zdraví zvierat[4] na nahradenie 37 právnych aktov, na nové nariadenie o zdraví rastlín[5], ktorým sa nahrádza 7 právnych aktov, na nový zákon o rastlinnom rozmnožovacom materiáli na nahradenie 12 právnych aktov a na nové nariadenie o úradných kontrolách v celom poľnohospodársko-potravinárskom reťazci, ktorým sa nahrádza 10 právnych aktov[6]. Životné prostredie · Návrh smernice Európskeho parlamentu a Rady, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie; · Návrh nariadenia Európskeho parlamentu a Rady, ktorým sa mení nariadenie č. 1013/2006 o preprave odpadu. Vnútorný trh a služby · Návrh Komisie na revíziu smernice o odborných kvalifikáciách (2005/36/ES)[7]; · Návrh Komisie na zmenu smerníc o verejnom obstarávaní, smernice 2004/18/ES a smernice 2004/17/ES[8]; · Návrh Komisie o európskych dlhodobých investičných fondoch[9]. Spravodlivosť · Návrh nariadenia Európskeho parlamentu a Rady o ochrane fyzických osôb pri spracúvaní osobných údajov a o voľnom pohybe takýchto údajov (všeobecné nariadenie o ochrane údajov);[10] · Návrh smernice Európskeho parlamentu a Rady o balíku cestovných služieb a asistenčných cestovných službách, ktorou sa mení nariadenie (ES) č. 2006/2004 a smernica 2011/83/EÚ a ktorou sa zrušuje smernica Rady 90/314/EHS[11]. Vnútorné záležitosti · Návrh smernice Európskeho parlamentu a Rady o podmienkach vstupu a pobytu štátnych príslušníkov tretích krajín, ktorí sú študentmi, výskumnými pracovníkmi a ďalšími skupinami ako žiaci, stážisti, dobrovoľníci a au pair[12]. Námorné záležitosti a rybárstvo · Návrh Komisie na reformu spoločnej rybárskej politiky;[13] · Návrh Komisie o spoločnej organizácii trhu s výrobkami rybolovu a akvakultúry.[14] Energetika · Systém Spoločenstva pre registráciu dopravcov rádioaktívnych materiálov nahrádzajúci vnútroštátne ohlasovacie a povoľovacie postupy jedinečným registračným systémom na zjednodušenie postupov, pričom bude zabezpečená vysoká úroveň radiačnej ochrany;[15] · Konsolidácia základných bezpečnostných noriem v oblasti radiačnej ochrany a súvisiacich smerníc;[16] Rozpočet · Návrh Komisie na nový vlastný zdroj založený na DPH.[17] Daňové a colné záležitosti · Spoločný konsolidovaný základ dane z príjmov právnických osôb (CCCTB) Obchod · Návrh Komisie na nariadenie, ktorým sa menia základné antidumpingové a antisubvenčné nariadenia[18]. Mobilita a doprava · Návrh, ktorým sa mení nariadenie č. 3821/85 o záznamovom zariadení v cestnej doprave (tachograf). Poznámka: Komisia predložila viacero návrhov v súvislosti s viacročným finančným rámcom, ktoré čakajú na prijatie spoluzákonodarcom. Týka sa to návrhov v oblasti poľnohospodárstva a rozvoja vidieka, zdravia, ochrany spotrebiteľa, fondov pre vnútornú bezpečnosť, fondov na azyl a migráciu, námorných záležitostí a rybárstva, rozvojovej spolupráce, humanitárnej pomoci a civilnej ochrany a rozširovania.[19] 2. Nové iniciatívy Komisie na zjednodušenie, zníženie regulačných nákladov a konsolidáciu právnych predpisov Zamestnanosť · Konsolidácia troch smerníc o informovaní a konzultovaní pracovníkov v závislosti na výsledkoch konzultácií so sociálnymi partnermi.[20] Zdravie a spotrebiteľská politika · Revízia právnych predpisov týkajúcich sa hygieny potravín s cieľom konsolidovať hygienické predpisy, zjednodušiť postupy a posilniť flexibilný prístup pre malé a stredné podniky; · Konsolidácia zootechnických predpisov; · Zjednodušenie právnych predpisov o veterinárnych liekoch. Štatistika · Rámcové nariadenia o integrácii podnikovej štatistiky (FRIBS) a sociálnej štatistike[21]; · Reforma systému zisťovania fariem. Vnútorné záležitosti · Zjednodušenie a zefektívnenie vízového kódexu[22]; · Kodifikácia Kódexu schengenských hraníc[23]. Spravodlivosť · Konsolidácia a zlučovanie právnych predpisov v oblasti práv spotrebiteľov a reklamy podľa výsledku kontroly vhodnosti[24]; · Revízia právnych predpisov o európskom konaní vo veciach s nízkou hodnotou sporu[25]; · Smernica 2006/114/ES o klamlivej a porovnávacej reklame. Vnútorný trh a služby · Revízia PKIPCP[26]; · Kodifikácia ôsmich smerníc v oblasti práva obchodných spoločností[27]. Daňové a colné záležitosti · Zavedenie štandardného európskeho priznania DPH vo všetkých členských štátoch. Poľnohospodárstvo · Zjednodušenie pravidiel štátnej pomoci v sektore poľnohospodárstva[28]; · Preskúmanie a zjednodušenie regulačného rámca pre ekologické poľnohospodárstvo[29]. Obchod · Kodifikácia dvadsiatich šiestich nariadení Rady po prijatí dvoch splnomocňujúcich nariadení[30] zosúlaďujúca legislatívu v oblasti obchodu so ZFEÚ; · Vývoz na zhodnotenie neškodlivého odpadu – aktualizáciou nariadenia č. 1418/2007[31] sa zjednodušia postupy a zníži sa administratívna záťaž; Mobilita a doprava · Zjednodušenie pravidiel kabotáže v cestnej doprave[32]. Politika hospodárskej súťaže · Revízia nariadenia Komisie, ktorým sa vykonáva nariadenie Rady č. 139/2004[33] na zavedenie zjednodušeného postupu na kontrolu koncentrácií [hospodárska súťaž]. Námorné záležitosti a rybárstvo · Nariadenie o oprávnení na rybolov; · Technické opatrenia na ochranu morských živočíchov. 3. Oblasti, v ktorých Komisia navrhne alebo zvažuje zrušenie zákonov, stiahnutie doteraz neschválených návrhov alebo v ktorých sa nebude pokračovať v iniciatívach Životné prostredie · Návrh na stiahnutie návrhu rámcovej smernice o pôde[34]; Komisia konštatuje, že návrh čakal na prijatie 8 rokov, počas ktorých sa neprijali žiadne účinné opatrenia. Preto dôkladne posúdi, či možno ciele návrhu, ktoré chce Komisia naďalej dosiahnuť, najlepšie realizovať zachovaním návrhu, alebo jeho stiahnutím, ktoré by otvorilo cestu pre alternatívnu iniciatívu v budúcom funkčnom období. Bude sa to posudzovať podľa možnosti dosiahnuť prijatie návrhu pred voľbami do Európskeho parlamentu. · Stiahnutie návrhu o prístupe k spravodlivosti v oblasti životného prostredia[35]. Zamestnanosť · Komisia nenavrhne právne predpisy v oblasti bezpečnosti a ochrany zdravia pre kaderníkov, chorôb svalovej a kostrovej sústavy a obrazoviek, tabakového dymu v prostredí a karcinogénov a mutagénov. Podnikanie a priemysel · Zrušenie smernice 1999/45/ES o klasifikácii, balení a označovaní nebezpečných prípravkov. Zdravie a spotrebiteľská politika · Stiahnutie dvoch návrhov o poskytovaní informácií širokej verejnosti o liekoch viazaných na lekársky predpis[36]; · Zrušenie smernice Rady o pomoci Komisii a spolupráci členských štátov pri vedeckom skúmaní problémov týkajúcich sa potravín[37]. Štatistika · Zrušenie nariadenia o štatistike oceliarskeho priemyslu[38]. · Stiahnutie návrhu nariadenia o európskej štatistike o vnímaní bezpečnosti v súvislosti s trestnou činnosťou (KOM(2011) 335). Vnútorné záležitosti · Zrušenie rozhodnutia Rady upravujúceho spoluprácu pri výmene informácií medzi finančnými spravodajskými útvarmi členských štátov[39]. Vnútorný trh a služby · Stiahnutie návrhov v legislatívnom procese o právnej ochrane priemyselných vzorov a o patente Spoločenstva (návrh o patente bol zmenený na posilnenú spoluprácu); · Stiahnutie návrhu nariadenia Rady o štatúte európskej súkromnej spoločnosti[40]. Daňové záležitosti · Stiahnutie návrhu smernice o zjednodušení povinností súvisiacich s DPH[41]. Mobilita a doprava · Zrušenie smernice 2007/38/ES o dodatočnej montáži zrkadiel na ťažké nákladné vozidlá; · Zrušenie smernice 2009/33/ES o podpore ekologických a energeticky úsporných vozidiel cestnej dopravy; · Stiahnutie návrhu legislatívneho postupu o vodičských preukazoch, ktoré zahŕňajú funkcie karty vodiča. Energetika · Zrušenie rozhodnutia Rady o stanovení cieľa Spoločenstva na zníženie spotreby primárnych zdrojov energie v prípade ťažkostí so zásobovaním ropou a ropnými výrobkami[42] a vykonávacích právnych predpisov. Rozvojová spolupráca · Komisia nenavrhne nový Potravinový nástroj Európskej únie. Platnosť tohto nástroja sa skončí na konci roka 2013. 4. Kontroly vhodnosti, hodnotenia a ďalšie správy posudzujúce potenciál na zjednodušenie a zníženie regulačných nákladov a regulačnej záťaže Životné prostredie Plánované kontroly vhodnosti a hodnotenia: · Kontrola vhodnosti programu Natura 2000[43], environmentálnej značky EÚ[44]a EMAS[45]; · Zracionalizovanie požiadaviek na ohlasovacie povinností v oblasti životného prostredia uplatňovaním zásad štruktúrovaných rámcov vykonávania a informovania; · Hodnotenie Európskeho registra uvoľňovania a prenosov znečisťujúcich látok (EPRTR), právnych predpisov vo vzťahu k chovaniu voľne žijúcich zvierat v zoologických záhradách a vzhľadom na Aarhuský dohovor (čaká sa na rozsudok Súdneho dvora). Prebiehajúce kontroly vhodnosti a hodnotenia: · Kontrola vhodnosti právnych predpisov o odpadoch[46]; · Hodnotenie legislatívy vo vzťahu k environmentálnemu hluku, emisiám z prchavých organických zlúčenín, environmentálnej zodpovednosti a infraštruktúre pre priestorové informácie.[47] Zamestnanosť Plánované hodnotenia: · Hodnotenie právnych predpisov týkajúcich sa informačnej povinnosti zamestnávateľov v súvislosti s pracovnou zmluvou. Prebiehajúce hodnotenia: · Hodnotenie právnych predpisov z oblasti bezpečnosti a ochrany zdravia pri práci;[48] · Smernica 2008/104/ES99 o dočasnej agentúrnej práci; · Smernice 97/81/ES97 o práci na čiastočný úväzok a 99/70/ES98 o práci na dobu určitú. Zdravie a spotrebiteľská politika Plánované kontroly vhodnosti a hodnotenia: · Kontrola vhodnosti nariadenia (EÚ) č. 178/2002 (o všeobecnom potravinovom práve). Podnikanie a priemysel Plánované kontroly vhodnosti, posudzovania celkových nákladov a hodnotenia: · Kontroly vhodnosti najrelevantnejších chemických právnych predpisov mimo pôsobnosti REACH, ako aj súvisiacich aspektov právnych predpisov uplatňovaných na nadväzujúce odvetvia; · Hodnotenie smernice o strojových zariadeniach a právnych predpisov o strelných zbraniach; · Posúdenie celkových nákladov v oblastí chemického priemyslu a priemyselných odvetví súvisiacich s lesným hospodárstvom (drevospracujúci, nábytkársky, celulózový/papierensky a tlačiarensky priemysel). Prebiehajúce/ukončené kontroly vhodnosti a hodnotenia: · Hodnotenie právnych predpisov týkajúcich sa vnútorného trhu pre priemyselné výrobky; · Kontrola vhodnosti typového schvaľovania motorových vozidiel a predpisov v rafinérskom odvetví; · Posúdenie celkových nákladov v odvetví hliníka; · Posúdenie celkových nákladov v odvetví ocele sa uskutočnilo v roku 2013. Energetika Plánované hodnotenia: · Hodnotenie smernice o obnoviteľných zdrojoch energie.[49] Vnútorné záležitosti Plánované kontroly vhodnosti a hodnotenia: · Kontrola vhodnosti právnych predpisov týkajúcich sa legálnej migrácie; · Hodnotenie vízového informačného systému[50], agentúry FRONTEX[51] vrátane rýchlych pohraničných zásahových tímov[52] a právne predpisy o povoleniach na pobyt pre obete nezákonného obchodovania s ľuďmi[53]. Prebiehajúce hodnotenia: · Komplexná hodnotiaca správa o rámcovom rozhodnutí Rady o boji proti organizovanému zločinu a boji proti terorizmu[54]. Spravodlivosť Plánované kontroly vhodnosti a hodnotenia: · Kontrola vhodnosti s ohľadom na možnú potrebu konsolidácie a zlúčenia právnych aktov týkajúcich sa práv spotrebiteľov a reklamy (pozri vyššie); · Hodnotenie právnych predpisov v oblasti rovnakého zaobchádzania a sociálneho zabezpečenia[55]. · Vyhodnotenie právnych predpisov o európskom exekučnom titule pre nesporné nároky[56]. Vnútorný trh a služby Plánované hodnotenia: · Nariadenie č. 1606/2002 o uplatňovaní medzinárodných účtovných noriem (IAS); · Nová smernica o opravných prostriedkoch 2007/66/ES; · Právne predpisy pre oblasť finančných služieb[57]; · Smernica 86/653 o obchodných zástupcoch. Daňové a colné záležitosti Plánované hodnotenia: · Hodnotenie smernice o štruktúre a sadzbách spotrebnej dane z tabakových výrobkov a všeobecných úprav spotrebných daní. Obchod Plánované hodnotenia: · Komplexná správa o vykonávaní nariadenia EÚ o kontrole vývozu, vrátane preskúmania nariadenia č. 428/2009 o položkách s dvojakým použitím (vyžadovaná podľa základného aktu a politiky kontroly vývozu). Plánovaná správa uvedie možnosti pre reformu a zjednodušenie; · Hodnotenie nariadenia Rady (ES) č. 953/2003 z 26. mája 2003 o zabránení presmerovania obchodu s určitými kľúčovými liekmi do Európskej únie. Mobilita a doprava Plánované hodnotenia: · Hodnotenie smernice 2004/54/ES o bezpečnosti tunelov; · Hodnotenie smernice o kombinovanej doprave[58]; · Hodnotenie právnych predpisov o bezpečnosti osobných lodí[59]; · Pokračovanie práce na vymedzení a zavádzaní požiadaviek na bezpečnosť odvetvia nekomerčného letectva[60]. Iné oblasti Prebiehajúce hodnotenia: · Hodnotenie Európskeho konsenzu o humanitárnej pomoci – politický rámec pre spoluprácu medzi EÚ a členskými štátmi [humanitárna pomoc a civilná ochrana]. Plánované hodnotenia: · Hodnotenie smernice o súkromí a elektronických komunikáciách[61][Komunikačné siete, obsah a technológie]; · Hodnotenie smernice o audiovizuálnych mediálnych službách (AVMSD)[62] [Komunikačné siete, obsah a technológie]; · Hodnotenie nariadenia o fúziách: systém postúpenia a menšinové podiely [Hospodárska súťaž]. [1] COM(2013) 78. [2] COM(2013) 74. [3] COM(2012) 369 final. [4] COM(2013) 260 final. [5] COM(2013) 267 final. [6] COM(2013) 265 final. [7] KOM(2011) 883. [8] KOM(2011) 896 a KOM(2011) 895. [9] COM(2013) 462 final. [10] COM(2012) 11. [11] COM(2013) 512. [12] COM(2013) 151. [13] KOM(2011) 425. [14] KOM(2011) 416. [15] KOM(2011) 518. [16] COM(2012) 242. [17] KOM(2011) 737, 739 a 740. Podľa záverov Európskej rady z júla 2013 zostane súčasný systém zachovaný počas ďalšieho viacročného finančného rámca. Komisia schválila 4. septembra návrh spoločného vyhlásenia o vlastných zdrojoch, ktoré je súčasťou politickej dohody medzi Radou a Európskym parlamentom. Upravuje sa ním zriadenie skupiny na vysokej úrovni, ktorá uskutoční všeobecné prehodnotenie systému vlastných zdrojov. [18] Návrh Komisie (COM(2013) 192) na nariadenie, ktorým sa menia základné antidumpingové a antisubvenčné nariadenia [18] (nariadenie Rady (ES) č. 1225/2009 o ochrane pred dumpingovými dovozmi z krajín, ktoré nie sú členmi Európskeho spoločenstva, a nariadenie Rady (ES) č. 597/2009 o ochrane pred subvencovanými dovozmi z krajín, ktoré nie sú členmi Európskeho spoločenstva). [19] Odkazy pozri v pracovnom dokumente útvarov Komisie SWD(2013) 401 final. [20] Ide o smernicu 98/59/ES o hromadnom prepúšťaní, smernicu 2001/23/ES o prevodoch podnikov a smernicu 2002/14/ES, ktorou sa ustanovuje všeobecný rámec pre informovanie a porady so zamestnancami v Európskom spoločenstve. [21] Preskúmanie sociálnej štatistiky bude závisieť od vývoja v rámci Európskeho štatistického systému. [22] Nariadenie (ES) č. 810/2009, ktorým sa ustanovuje vízový kódex Spoločenstva. [23] Nariadenie Európskeho parlamentu a Rady (ES) č. 562/2006, ktorým sa ustanovuje kódex Spoločenstva o pravidlách upravujúcich pohyb osôb cez hranice. [24] Smernica 2005/29/ES[24] o nekalých obchodných praktikách podnikateľov voči spotrebiteľom, smernica 1999/44/ES o určitých aspektoch predaja spotrebiteľského tovaru a záruk na spotrebiteľský tovar a smernica Rady 93/13/EHS o nekalých podmienkach v spotrebiteľských zmluvách. [25] Nariadenie Európskeho parlamentu a Rady (ES) č. 861/2007 z 11. júla 2007. [26] Smernica 2009/65/ES. [27] Smernice 82/891/EHS, 89/666/EHS, 2005/56/ES, 2009/101/ES, 2009/102/ES, 2011/35/EÚ, 2012/17/EÚ, 2012/30/EÚ. [28] Budúce nariadenie „de minimis“ je v procese posúdenia vplyvu s cieľom prijať nariadenie do konca roka 2013. Posúdenie vplyvu zvyšného balíka o štátnej pomoci (t. j. usmernenia pre štátnu pomoc a nariadenia o skupinových výnimkách a oznamovacích tlačivách) sa predpokladá začiatkom roka 2014. Nové usmernenia a predpisy sú naplánované na prijatie do júla 2014. [29] Preskúmanie právnych predpisov ekologického poľnohospodárstva sa zameria na nesúlad, medzery a neefektívne opatrenia, jednoduchšie pravidlá a zníženie regulačných nákladov. Posúdenie vplyvu je naplánované na jeseň roku 2013 a prijatie návrhov Komisiou je naplánované na prvý štvrťrok roku 2014. [30] KOM(2011) 82 a KOM(2011) 349. [31] Nariadenie Komisie (ES) č. 1418/2007 z 29. novembra 2007 o vývoze na zhodnotenie určitého odpadu uvedeného v prílohe III alebo IIIA k nariadeniu Európskeho parlamentu a Rady (ES) č. 1013/2006 do určitých krajín, na ktoré sa nevzťahuje rozhodnutie OECD o riadení pohybov odpadov cez štátne hranice. [32] Nariadenie Európskeho parlamentu a Rady (ES) č. 1072/2009 z 21. októbra 2009 o spoločných pravidlách prístupu nákladnej cestnej dopravy na medzinárodný trh. [33] Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (nariadenie ES o fúziách). [34] KOM(2006) 232. [35] Komisia zváži alternatívne spôsoby splnenia svojich záväzkov vyplývajúcich z Aarhuského dohovoru a počas čakania na rozsudok Európskeho súdneho dvora, uskutočňuje posúdenie vplyvu. [36] COM(2012) 48 a COM(2012) 49. [37] Ú. v. ES L 52, 4.1.1993, s. 18. [38] Nariadenie (ES) č. 48/2004. [39] Rozhodnutie Rady 2000/642/SVV zo 17. októbra 2000. Načasovanie závisí od prijatia a realizácie návrhu smernice o boji proti praniu špinavých peňazí prijatom Komisiou 5. 2. 2013, v dôsledku čoho bude rozhodnutie 2000/642/SVV zastarané. [40] KOM(2008) 396. Komisia zvažuje predloženie nového návrhu v tejto oblasti. [41] KOM(2004) 728 v konečnom znení z 29. októbra 2004. [42] Rozhodnutie Rady 77/706/EHS zo 7. novembra 1977 o stanovení cieľa Spoločenstva na zníženie spotreby primárnych zdrojov energie v prípade ťažkostí so zásobovaním ropou a ropnými výrobkami (+ vykonávacie rozhodnutie Komisie 79/639). [43] Smernice 92/43/ES a 2009/147/ES: Táto kontrola vhodnosti bude dopĺňať hodnotenie požadované právnymi predpismi, pričom sa dodržia lehoty stanovené v uvedenej smernici. [44] Nariadenie (ES) č. 66/2010. [45] Nariadenie (ES) č. 1221/2009. [46] Pokrýva: smernicu 86/278/EHS (o splaškových kaloch), smernicu 94/62/ES (o obaloch a odpadoch z obalov), smernicu 96/59/ES (PCB / PCT), smernicu 2000/53/ES (o vozidlách po dobe životnosti), smernicu 2006/66/ES (o batériách). [47] Smernica 2002/49/ES, ktorá sa týka posudzovania a riadenia environmentálneho hluku; hodnotenie smernice 2009/126/ES z 21. októbra 2009 o II. stupni rekuperácie benzínových pár pri čerpaní pohonných látok do motorových vozidiel na čerpacích staniciach; smernica 2004/35/ES o environmentálnej zodpovednosti pri prevencii a odstraňovaní environmentálnych škôd; smernica 2007/2/ES, ktorou sa zriaďuje infraštruktúra pre priestorové informácie v Európskom spoločenstve (INSPIRE). [48] Rámcová smernica 89/391/EHS a 23 súvisiacich smerníc. [49] Smernica 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES. [50] Nariadenie (č. 767/2008) a rozhodnutie Rady 2004/512. [51] Nariadenie Rady (ES) č. 2007/2004 o zriadení Európskej agentúry pre riadenie operačnej spolupráce na vonkajších hraniciach členských štátov Európskej únie (FRONTEX). [52] Nariadenie (ES) č. 863/2007, ktorým sa ustanovuje mechanizmus na zriadenie rýchlych pohraničných zásahových tímov a ktorým sa mení a dopĺňa nariadenie Rady (ES) č. 2007/2004, pokiaľ ide o tento mechanizmus, a ktorým sa regulujú úlohy a právomoci prizvaných príslušníkov pohraničnej stráže. [53] Smernica Rady 2004/81 o povoleniach na trvalý pobyt vydaných štátnym príslušníkom tretích krajín, ktorí sú obeťami nezákonného obchodovania s ľuďmi, alebo ktorí podliehali konaniu umožňujúcemu nelegálne prisťahovalectvo, a ktorí spolupracujú s príslušnými orgánmi. Zváži sa možnosť zlúčenia tejto smernice a smernice 2011/36 významnej pre boj proti obchodovaniu s ľuďmi. [54] Rámcové rozhodnutie Rady 2008/841/SVV a rámcové rozhodnutie Rady 2008/919/SVV, ktorým sa mení a dopĺňa rámcové rozhodnutie 2002/475/SVV. [55] Smernica Rady 79/7/EHS o postupnom vykonávaní zásady rovnakého zaobchádzania s mužmi a ženami vo veciach súvisiacich so sociálnym zabezpečením. [56] Nariadenie (ES) č. 805/2004 z 21. apríla 2004, ktorým sa vytvára európsky exekučný titul pre nesporné nároky. [57] Toto hodnotenie sa plánuje v strednodobom horizonte. [58] Smernica Rady 92/106/EHS zo 7. decembra 1992 o vytvorení spoločných pravidiel pre určité typy kombinovanej dopravy tovaru medzi členskými štátmi, Ú. v. ES L 368, 17.12.1992, s. 38 – 42. [59] Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (prepracované znenie), Úradný vestník EÚ L 163, 25. 6.2009, s. 1 - 140. [60] Európska agentúra pre bezpečnosť letectva (EASA), základné nariadenie (č. 216/2008). [61] Smernica Európskeho parlamentu a Rady 2009/136/ES z 25. novembra 2009 , ktorou sa mení a dopĺňa smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb, smernica 2002/58/ES týkajúca sa spracovávania osobných údajov a ochrany súkromia v sektore elektronických komunikácií a nariadenie (ES) č. 2006/2004 o spolupráci medzi národnými orgánmi zodpovednými za vynucovanie právnych predpisov na ochranu spotrebiteľa. [62] Smernica 2010/13/EÚ. Práve sa uskutočnili konzultácie o základných prvkoch AVMSD, uskutočnila sa samostatná konzultácia o nezávislosti audiovizuálnych regulačných orgánov (článok 30 AVMSD), ktorá sa v súčasnosti posudzuje.